Henri Milne-Edwards

**Henri Milne-Edwards** (1800–1885) var en fransk zoolog.

## Biografi
Milne-Edwards var det 27. barnet til sin engelske far William Edwards og en fransk mor, Elisabeth Vaux. Han ble født i Brugge, nå i Belgia, men da en del av den franske republikken. Hans far satt i fengsel i flere år for å ha hjulpet noen engelskmenn i å flykte til sitt eget land. Sønnen Henri tilbrakte det meste av sitt liv i Frankrike. Han vokste opp i Paris hos sin eldre bror William Edwards, som var fysiolog. Ved Napoleons fall ble faren løslatt og hele familien flyttet til Paris. 

Først ville Henri studere medisin, han tok eksamen i det i Paris i 1823. Men hans lidenskap for naturhistorie fikk overtaket og han gikk over til å studere de lavere former for dyreliv. Han ble student hos Georges Cuvier og venn med Jean Victoire Audouin.

Han giftet seg med Laura Trézel. De fikk ni barn, en av dem var Alphonse Milne-Edwards.

Et av hans tidligste skrifter, (*Recherches anatomiques sur les crustaces*), som ble presentert for Det franske vitenskapsakademiet i 1829 la tema for en velformet og rosende omtale av Cuvier året etter. Den fortalte om resultatene av to mudderundersøkelser han og vennen Audouin gjorde i 1826 og 1828 nær Granville, og var bemerkelsesverdig for klart å skille den marine fauna på den delen av den franske kysten i fire soner. 

Han ble professor i hygiene og naturhistorie i 1832 ved Collège Central des Arts et Manufactures. I 1841, etter Audouins død, etterfulgte han ham i arbeidet i entomologi ved Muséum National d'Histoire Naturelle. I 1862 etterfulgte han Isidore Geoffroy Saint-Hilaire i stillingen i zoologi som lenge hadde stått ledig.

## Publikasjoner
Mye av hans originale arbeid ble publisert i *[[Annales des sciences naturelles]]*, som han var knyttet til utgivelsen av fra 1834. Av hans bøker kan nevnes 
* *Histoire naturelle des Crustacés* (3 bind, 1837-1841), som lenge var standardverket på feltet;  
* *Histoire naturelle des coralliaires*, utgitt i 1858-1860, men påbegynt mange år tidligere;
* *Leçons  sur la physiologie et l'anatomie comparée de l'homme et des animaux* (1857–1881), i 14 bind; og
* et lite verk om zoologiens elementer, opprinnelig gitt ut i 1834, men siden omarbeidet og gitt ut i mange opplag.

## Priser
I 1856 ga Royal Society ham Copleymedaljen i anerkjennelse av hans store zoologiske undersøkelser. 

Milne-Edwards døde i Paris. Hans sønn Alphonse Milne-Edwards (1835–1900), som ble professor i ornitologi ved museet i 1876, var spesielt opptatt med fossile fugler og dyphavsundersøkelser.

## Taksonomi
Opprinnelig var navnet Milne et av fornavnene til Henri Milne-Edwards, men for å unngå sammenblanding med sine mange slektninger, la han det til etternavnet sitt, som han skrev uten bindestrek: Milne Edwards. Men sønnen brukte bindestrek: Milne-Edwards. Som auktornavn blir navnet brukt både for far og sønn. 

## Navn til arter
Navnet hans, Henri Milne-Edwards er hedret i flere navn på familier og arter. som for eksempel:
* *Edwardsia* de Quatrefages, 1841
* *Henricia* J.E. Gray, 1840
* *Glossocephalus milneedwardsi* Bovallius, 1887
* *Milnesium* Doyère, 1840
* *Milneedwardsia* Bourguignat, 1877
* *Goniastria edwardsi* Chevalier, 1971

## Referanser